Undanfarna daga hafa aflabrögð á loðnuveiðum við Íslandsstrendur verið dræm og voru komnar upp raddir um að lok vertíðarinnar nálguðust hratt . Að morgni síðastliðins mánudags streymdi loðnuflotinn þó í Breiðafjörð eftir að loðna fannst þar í miklu magni . Líkur voru á að hér væri um að ræða svokallaða vestangöngu og var kvenloðnan í Breiðfirðinum ekki búin að hrygna ólíkt loðnunni sem veiðst hafði dagana á undan . Þó virðist sem stutt sé í hrygningu loðnunnar í Breiðafirði . Seinni hluta síðastliðins mánudags voru 14 loðnuskip hið minnsta við veiðar á Breiðafirði og fleiri skip á leiðinni á svæðið . Í fjölmiðlum var haft eftir skipstjóra Vilhelms Þorsteinssonar EA - 11 að mánudagurinn hefði verið besti dagur vertíðarinnar til þessa og skipin hefðu fengið 500 - 600 tonn í hverju kasti . Á þriðjudagmorgninum voru átta skip við veiðar nokkrar mílur norðvestur af Snæfellsjökli og því nokkur þegar farin í land með fullfermi eftir tæplega sólahrings veiðar . Þar með talinn Faxi RE - 9 sem landaði aflanum á Akranesi í gær . Víkingur AK - 100 kom á miðin í gærmorgun , þriðjudag , og sagði Gunnar Gunnarsson skipstjóri í samtali við Skessuhorn að rólegt hefði verið yfir veiðum um morguninn og að loðnan héldi sig á botninum . Hann átti þó von á að veiðarnar myndu glæðast upp úr hádeginu . „ Það lifnaði nú yfir loðnukörlunum við þennan fund , enda er veiðin búin að vera dauf að undanförnu ; “ segir Gunnar .